KIRJALLINEN KYSYMYS E-0678/01

esittäjä(t): Monica Frassoni (Verts/ALE) komissiolle

(8. maaliskuuta 2001)

Aihe: A4-moottorietien yhdistäminen Gardalandiin johtavaan tiehen (Castelnuovon ja Lazisen kunta, Verona, Italia)

Komissio vahvistaa vastauksessaan kysymyksiin P-0198/00(1) ja E-2653/00(2), jotka koskevat Gardaland-huvipuistoon johtavan tien (Via Derna) laajennushankkeita, että alueellisessa lainsäädännössä ei vaadita ympäristövaikutusten arviointia. Tämä johtuu siitä, että Castelnuovon kunnan alueella kulkeva tieosuus on lyhyempi kuin 5 kilometriä, joka on suojeltujen alueiden läpi edes osittain kulkeville kaupunkien ulkopuolisille sivuteille asetettu raja-arvo(3).

Todellisuudessa hanke on paljon mittavampi ja sen tarkoituksena on yhdistää Gardaland-huvipuisto A4-moottoritiehen nopean neljäkaistaisen tien avulla. Yhteystie, joka koostuisi useista osuuksista (SS 249 -liittymästä Gardesana alkavan ja Castelnuovon kunnan alueelle haarautuvan Via Derna -osuuden lisäksi), kattaisi Lazisen kunnan alueella kulkevan Via Derna -tien, joka yhdistettäisiin Napoleonica-valtatiehen SS 450 ja joka joka jatkuisi tästä liittymästä nykyisen SS 11 -tien kanssa Cavalcasellen alueella aina A4-moottoritiehen asti uutena 800 metriä pitkänä osuutena. Tämän uuden osuuden ja moottoritien liittymään avattaisiin uusi tiemaksupiste. Hanke on esimerkki ympäristöarvioinnista annetun lainsäädännön kiertämisestä. Kaiken lisäksi suunnitelman laativat itse asiassa Gardalandin teknikot. Tämän jälkeen Castelnuovon kunta hyväksyi suunnitelman, jota esiteltiin useissa kokouksissa Lazisen kunnalle, Veronan maakunnalle, teiden rakentamisesta vastaavalle Venetsian ANASille ja Brescian ja Padovan välistä A4-moottorietiestä vastaavalle urakoitsijalle. Castelnuovon kuntaa lukuun ottamatta asianosaiset viranomaiset eivät ole vielä tehneet päätöstä omaan toimivaltaansa kuuluvasta tieosuudesta. On kuitenkin olemassa vaara, että eri viranomaiset esittävät eri aikoina suunnitelman uudesta tieosuudesta, joka yhdistäisi Gardalandin uuteen tiemaksupisteeseen moottoritiellä ilman, että hankkeesta tehdään ympäristövaikutusten arviointia, vaikka tien kokonaispituus onkin noin 5,5 kilometriä.

Katsooko komissio, että Gardalandin ja A4-moottoritien yhdistävää tietä olisi käsiteltävä yhtenä hankkeena, josta olisi tehtävä ympäristövaikutusten arviointi, ottaen huomioon, että Castelnuovon kunnassa ollaan toteuttamassa myös muita hankkeita - kuten Milanon ja Veronan välinen uusi suurnopeusrata ja uusi SS 11 -tiehanke - jotka tulisivat nykyisen, hyvin pienelle alueelle keskittyneen infrastruktuurin lisäksi (SS 11, A4-moottoritie ja Milanon ja Venetsian välinen rata)?

Katsooko komissio, että myös uusista tiehankkeista, jotka koskevat teitä SS 249, SS 450, uusi SS 11 ja A4-moottoritie, olisi tehtävä ympäristövaikutusten arviointi?

(1) EYVL C 303 E, 24.10.2000, s. 60.

(2) EYVL C 136 E, 8.5.2001, s. 68.

(3) Ympäristövaikutusten arvioinnista 26. maaliskuuta 1999 annetun alueellisen lain nro 10 liite D.

Margot Wallströmin komission puolesta antama yhteinen vastaus kirjallisiin kysymyksiin E-0676/01, E-0677/01 ja E-0678/01

(11. toukokuuta 2001)

Komissio vastasi arvoisan parlamentin jäsenen kirjalliseen kysymykseen E-2653/2000(1) rantalaiturin rakentamisesta Garda-järvelle Gardaland-huvipuistoa varten Ronchi di Castelnuovo del Gardassa (Verona), joka sijaitsee luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) mukaisen yhteisön tärkeänä pitämäksi alueeksi ehdotetun Basso Gardan IT3210018 alueella. Komissio haluaisi lisäksi korostaa seuraavaa.

Direktiivin 92/43/ETY 6 artiklassa säädetään erityisten suojelutoimien alueiden suojeluvaatimuksista. Direktiivin 92/43/ETY 4 artiklan 5 kappaleen nojalla näitä vaatimuksia sovelletaan myös yhteisön tärkeinä pitämiin alueisiin silloin kun niiden hyväksyminen tapahtuu direktiivin 4 artiklan 2 kohdassa tarkoitetu menettelyllä ja perustuu yhteisön tärkeinä pitämiksi alueiksi ehdotettujen alueiden luetteloon. Tällä hetkellä erityisten suojelutoimien alueita ei ole vielä nimetty eikä yhteisön tärkeänä pitämien alueiden luetteloa ole vielä hyväksytty. Yhteisön tärkeänä pitämiksi alueiksi ehdotettujen alueiden osalta, varsinkin kun ottaa huomioon ensisijaiset luontotyypit ja eliölajit, jäsenvaltioilla on tietty velvollisuus toimia tavalla, joka ei vaaranna direktiivin tavoitteiden saavuttamista. Ilman yhteisön laatimaa alueluetteloakin jäsenvaltioita kehotetaan ainakin pidättymään kaikista toimista, jotka voivat vaurioittaa kyseistä aluetta.

Basso Garda IT3210018 ei sisällä ensisijaisia luontotyyppejä eikä eläinlajeja. Parlamentin jäsenen antamien tietojen perusteella ei voida kuitenkaan todeta, että direktiivin 92/43/ETY säännöksiä olisi kyseisessä tapauksessa rikottu, eikä valitukselle ole riittäviä perusteita yhteisön oikeuden soveltamisen suhteen.

Parlamentin jäsenen mainitsemat tiehankkeet (eli moottoritie SS 450 nykyisen moottoritien SS 11 Cavalcasellen risteyksestä Peschiera del Gardan ohikulkutien itäiseen osaan, osuus, joka yhdistää Rovizzan kylän saman ohikulkutien läntiseen osaan sekä Gardalandin ja A4-moottoritien yhdistäminen nopealla nelikaistaisella tiellä) voivat kuulua yhteisön ympäristövaikutusten arviointia koskevan lainsäädännön piiriin

tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(3) muuttamisesta 3 päivänä maaliskuuta 1997 annetun neuvoston direktiivin 97/11/EY nojalla.

Komissio ei ole tietoinen parlamentin jäsenen kuvaamasta tilanteesta, mutta ryhtyy tarvittaviin toimiin hankkiakseen tilanteesta yksityiskohtaista tietoa ja varmistaakseen, että yhteisön oikeutta noudatetaan.

Komissio haluaa korostaa, että jäsenvaltioiden velvollisuus on varmistaa, ettei ympäristövaikutusten arviointia koskevan yhteisön lainsäädännön tavoitteita kierretä hankkeita puolittamalla. Hankkeiden kumulatiivinen vaikutus on otettava huomioon, kun niillä on yhdessä merkittävä vaikutus ympäristöön.

(1) EYVL C 136 E, 8.5.2001, s. 68.

(2) EYVL L 206, 22.7.1992.

(3) EYVL L 73, 14.3.1997.